ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна бе подписано на 27 юни 2014 г. В приложение XXVI към Споразумението се определя, че Република Молдова трябва да осъществи сближаване на своя Митнически кодекс с Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (наричан по-нататък „Митническият кодекс на Общността“).

Към момента на подписване на Споразумението за асоцииране Митническият кодекс на Общността се прилагаше в Европейския съюз.

На 9 октомври 2013 г. с Регламент (ЕС) № 952/2013 беше приет Митническият кодекс на Съюза, а на 1 май 2016 г. основните му разпоредби започнаха да се прилагат в Европейския съюз, отменяйки Митническия кодекс на Общността.

Предназначението на приложение XXVI бе да се гарантира, че Митническият кодекс на Република Молдова е съобразен с действащите разпоредби в Европейския съюз. Различията в определени области между разпоредбите на Митническия кодекс на Общността и заменилия го Митнически кодекс на Съюза предполагат, че горепосоченото предназначение може да бъде изпълнено само ако Република Молдова сближи своя Митнически кодекс с този на Съюза.

На заседанието на Митническия подкомитет ЕС – Република Молдова от 6 октомври 2016 г. бе договорено, че поради това следва да се обнови препратката към митническия регламент, който се прилага в Европейския съюз. Договорено бе също така, че това изменение не засяга крайния срок за сближаването, който е определен в приложение XXVI към Споразумението за асоцииране.

• Съгласуваност с действащите разпоредби в тази област на политиката

Главното предназначение на предложеното изменение е да се установи правна сигурност по отношение на посоката на сближаването, което Република Молдова е задължена да осъществи по силата на Споразумението за асоцииране. По този начин ще бъде осигурена съгласуваност с действащите разпоредби в областта на митническото сътрудничество между ЕС и Република Молдова.

• Съгласуваност с другите политики на Съюза

Не се прилага.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

С член 436, параграф 3 от Споразумението за асоцииране между ЕС и Република Молдова се определя, че Съветът за асоцииране има правомощието да изменя приложенията към Споразумението.

Член 207 и член 218, параграф 9 от Договора за функционирането на ЕС (ДФЕС).

• Субсидиарност (при неизключителна компетентност)

Предложението е от изключителната компетентност на Европейския съюз. Следователно принципът на субсидиарност не се прилага.

• Пропорционалност

Предложението не надхвърля рамките на необходимото или целесъобразното за постигането на очакваните резултати.

3. ОТРАЖЕНИЕ ВЪРХУ БЮДЖЕТА

Настоящото предложение няма отражение върху бюджета на Европейския съюз.

2017/0109 (NLE)

Предложение за

РЕШЕНИЕ НА СЪВЕТА

за позицията, която трябва да се заеме от името на Европейския съюз в рамките на Съвета за асоцииране ЕС – Република Молдова по отношение на изменението на приложение ХХVІ към Споразумението за асоцииране между ЕС и Република Молдова от 27 юни 2014 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207 и член 218, параграф 9 от него,

като взе предвид Регламент (ЕС) № 952/2013 за създаване на Митнически кодекс на Съюза,

като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна от 27 юни 2014 г., и по-специално член 436, параграф 3 от него,

като взе предвид заключенията от заседанието на Митническия подкомитет Европейски съюз – Република Молдова от 6 октомври 2016 г.,

като взе предвид предложението на Европейската комисия,

като има предвид, че:

(1) Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна бе подписано на 27 юни 2014 г.

(2) С член 201 от Споразумението за асоцииране се въвежда задължение за постепенно сближаване в посока към митническото законодателство на Съюза и някои международни правни актове съгласно приложение ХХVІ към Споразумението.

(3) В приложение ХХVІ към Споразумението се предвижда сближаването да се осъществява по отношение на разпоредбите на Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността.

(4) Регламент (ЕИО) № 2913/92 бе отменен и от 1 май 2016 г. основните разпоредби на Регламент (ЕС) № 952/2013 за създаване на Митнически кодекс на Съюза се прилагат в Европейския съюз.

(5) На заседанието на Митническия подкомитет Европейски съюз – Република Молдова от 6 октомври 2016 г. бе заключено, че приложение ХХVІ към Споразумението следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

1. Позицията, която трябва да се заеме от името на Европейския съюз в рамките на Съвета за асоцииране ЕС – Република Молдова по отношение на изменението на приложение ХХVІ към Споразумението за асоцииране, се основава на проекта на решение, приложен към настоящото решение.

2. Представителите на Съюза в Съвета за асоцииране ЕС – Република Молдова могат да одобрят несъществени технически поправки на проекта на решение по параграф 1 без допълнително решение на Съвета.

Член 2

Настоящото решение влиза в сила в деня след деня на публикуването му в *Официален вестник на Европейския съюз*.

Съставено в Брюксел на година.

 За Съвета

 Председател